Ministru kabineta

2013.gada\_\_\_.\_\_\_\_\_\_\_\_\_\_\_\_\_

rīkojums Nr.\_\_\_\_\_

**Sporta politikas pamatnostādņu 2014.–2020.gadam kopsavilkums**

Sporta politikas pamatnostādnes 2014.–2020.gadam (turpmāk – Pamatnostādnes) ir vidēja termiņa politikas plānošanas dokuments, kuras noteiks valsts sporta politiku turpmākajiem septiņiem gadiem – turpmākajiem diviem olimpiskajiem cikliem. Pamatnostādnēs ir ietverti sporta politikas pamatprincipi, mērķi, virzieni, mērķgrupas un prioritātes, rīcības virzieni un uzdevumi sporta politikas mērķu sasniegšanai un problēmu atrisināšanai.

2012.gadā noslēdzās Sporta politikas pamatnostādņu 2004.–2012.gadam (apstiprinātas ar Ministru kabineta 2004.gada 15.septembra rīkojumu Nr.632) un Nacionālās sporta attīstības programmas 2006.–2012.gadam (apstiprināta ar Ministru kabineta 2006.gada 31.oktobra rīkojumu Nr.838) īstenošanas termiņš. Ievērojot minēto, kā arī, ņemot vērā Valdības rīcības plāna Deklarācijas par Valda Dombrovska vadītā Ministru kabineta iecerēto darbību īstenošanai (apstiprināts ar Ministru kabineta 2012.gada 16.februāra rīkojumu Nr.84) 27.4.apakšpunktā noteikto, nepieciešams izstrādāt un apstiprināt jaunu politikas plānošanas dokumentu sporta nozarē.

Pamatnostādņu izstrādei ar Izglītības un zinātnes ministrijas 2011.gada 23.novembra rīkojumu Nr.573 tika izveidota starpinstitūciju darba grupa, iekļaujot pārstāvjus no nevalstiskajām sporta organizācijām, pašvaldībām, nozaru ministrijām un citām sportā iesaistītajām organizācijām. Pamatnostādņu izstrādes darba grupas ietvaros tika izveidotas četras apakšgrupas atbilstoši sporta politikas mērķgrupām – Bērni un jaunieši; Sports visiem (t.sk. – veterānu sports, studentu sports); Augstu sasniegumu sports; Sportisti ar invaliditāti un sports cilvēkiem ar īpašām vajadzībām.

Nozīmīgākās problēmas, kuras tika identificētas pamatnostādņu izstrādes darba grupas ietvaros, ir: nepietiekama Latvijas iedzīvotāju fiziskā aktivitāte un izpratne par fizisko aktivitāšu nozīmi veselības saglabāšanā un nostiprināšanā; nepietiekama sporta stundu kvalitāte, prasības un augsts atbrīvojumu skaits no sporta stundām/nodarbībām vispārizglītojošās iestādēs, nepietiekama bērnu un jauniešu ar veselības problēmām iesaiste sporta stundās; pēc vispārējās izglītības posma pabeigšanas augstskolu studentiem nav nodrošināta minimālo fizisko aktivitāšu pēctecība; valsts atbalsta trūkums profesionālās ievirzes sporta izglītības iestādēm; nav nodrošinātas iespējas ikvienam cilvēkam ar invaliditāti nodarboties ar sportu atbilstoši interesēm un spējām iesaistīties pielāgotā sporta aktivitātēs; nepietiekama veselības aprūpe un medicīniskā uzraudzība sportistiem un bērniem ar paaugstinātu fizisko slodzi; fiziskajām aktivitātēm un sportošanai atbilstošas vides un infrastruktūras trūkums un nepietiekams sporta nozares finansējums.

Pamatnostādnēs definētais sporta politikas **vadmotīvs:** Sports – dzīves kvalitātei.

Pamatnostādnēs definētie **sporta politikas virzieni**: **(1)** Bērnu un jauniešu sports; **(2)** Sports visiem; **(3)** Augstu sasniegumu sports; **(4)** Pielāgotais sports. No iepriekšminētajiem sporta politikas virzieniem par prioritāriem atzīstama Bērnu un jauniešu sporta un Sports visiem attīstība.

Pamatnostādnēs definētais sporta politikas **mērķis**: palielināt Latvijas iedzīvotāju īpatsvaru, kas vismaz 1-2 reizes nedēļā nodarbojas ar fiziskām vai sportiskām aktivitātēm.

Pamatnostādnēs definētā sporta politikas mērķa sasniegšanai ir izvirzīti šādi **apakšmērķi**: **(1)** Veicināt iedzīvotāju (it īpaši bērnu un jauniešu) fizisko aktivitāti; **(2)** Sekmēt sportistu sagatavošanas un sacensību sistēmas attīstību; **(3)** Uzlabot bērnu un jauniešu ar paaugstinātu fizisko slodzi, augstu sasniegumu sportistu un sportistu ar invaliditāti veselības aprūpi un medicīnisko uzraudzību; **(4)** Sekmēt sporta infrastruktūras pieejamību un attīstību; **(5)** Nodrošināt ilgtspējīgu sporta finansēšanas sistēmas izveidi.

Lai sasniegtu Pamatnostādnēs definēto sporta politikas mērķi, ir noteikti šādi Pamatnostādņu **rīcības virzieni**: **(1)** Iedzīvotāju pietiekama fiziskā aktivitāte un izpratne par fizisko aktivitāšu nepieciešamību veselības saglabāšanā un nostiprināšanā; **(2)** Sportistu sagatavošanas un sacensību sistēmas pilnveide; **(3)** Sportistu veselības aprūpe un medicīniskā uzraudzība; **(4)** Sporta infrastruktūra; **(5)** Alternatīvi risinājumi finanšu palielinājumam sportam.

Pamatnostādņu īstenošanai plānotie finanšu avoti ir valsts un pašvaldību budžeta līdzekļi, kā arī privātie un citi piesaistītie (t.sk. starptautisko sporta organizāciju) finanšu līdzekļi. Pamatnostādnēs paredzēto pasākumu īstenošanai nepieciešami papildu valsts budžeta līdzekļi:

* **Izglītības un zinātnes ministrijai:** 2015.gadā – 14 368 433 *euro*, 2016.gadā –
21 815 674 *euro*, 2017.gadā – 24 428 169 *euro*, 2018.gadā – 24 593 222 *euro*, 2019.gadā – 24 450 935 *euro* un 2020.gadā – 24 684 692 *euro* apmērā;
* **Veselības ministrijai:** 2015.gadā – 1 148 419 *euro*, 2016.gadā – 1 017 236 *euro*, 2017.gadā – 1 017 236 *euro*, 2018.gadā – 1 017 236 *euro*, 2019.gadā – 1 017 236 *euro* un 2020.gadā – 1 017 236 *euro* apmērā;
* **Nacionālai elektronisko plašsaziņas līdzekļu padomei:** 2015.gadā – 448 205 *euro,* 2016.gadā – 448 205 *euro*, 2017.gadā – 448 205 *euro*, 2018.gadā – 448 205 *euro*, 2019.gadā – 448 205 *euro* un 2020.gadā – 448 205 *euro* apmērā;
* **Sabiedrības integrācijas fondam:** 2015.gadā – 2 582 106 *euro*, 2016.gadā –
2 582 106 *euro*, 2017.gadā – 2 582 106 *euro*, 2018.gadā – 2 582 106, 2019.gadā – 2 582 106 *euro* un 2020.gadā – 3 600 875 *euro* apmērā.

Jautājums par Pamatnostādnēs ietverto pasākumu īstenošanai papildus nepieciešamo finansējumu 2015.gadam un turpmākajiem gadiem skatāms Ministru kabinetā vidēja termiņa un gadskārtējā valsts budžeta projekta sagatavošanas procesā vienlaikus ar visu ministriju un citu centrālo valsts iestāžu jauno politikas iniciatīvu pieprasījumiem, atbilstoši attiecīgā gada valsts budžeta finansiālajām iespējām.

Par Pamatnostādņu īstenošanu Izglītības un zinātnes ministrija sagatavos un iesniegs Ministru kabinetā vidusposma novērtējumu (līdz 2017.gada 1.jūlijam) un gala novērtējumu, ietverot priekšlikumus sporta politikas attīstībai turpmākajos gados (līdz 2021.gada 1.jūlijam).

Izglītības un zinātnes ministrs V.Dombrovskis

05.12.2013. 09:05

747

Pauliņa 67047932

ilze.paulina@izm.gov.lv

Severs 67047935

edgars.severs@izm.gov.lv

Randohs 67047982

kaspars.randohs@izm.gov.lv